Moorde op toeriste 'ekonomiese sabotasie' | Netwerk24
Deur Sarel van der Walt 19 Augustus 2019 19:00
Ronald Lamola, minister van justisie en korrektiewe dienste, sê Suid-Afrika se strafregstelsel sal aangepas moet word om misdade wat die land se ekonomie skade berokken, te hanteer.
"Is dit nie ook ekonomiese sabotasie wanneer 'n groep mense met vragmotors paaie versper nie?" het die minister gevra toe hy Maandag aspirante-aanklaers in Pretoria toegespreek het.
"Iets moet gedoen word om beleggersvertroue in die land te herstel, want sonder dié vertroue sal die land nie sy talle maatskaplike uitdagings die hoof kan bied nie," sê Lamola.
Ronald Lamola, minister van justisie en korrektiewe dienste, spreek Maandag aspirant-aanklaers in Pretoria toe.Foto: Sarel van der Walt
Die kursus vir die aspirant-aanklaers word deur die departement van justisie en grondwetlike ontwikkeling in samewerking met die nasionale vervolgingsgesag (NVG) aangebied.
Die kursus word deur 97 aspirant-aanklaers bygewoon. Die kursus kon die laaste sowat drie jaar weens probleme met begrotings nie aangebied word nie.
Lamola het ook aan die studente gesê die sogenaamde vierde nywerheidsrevolusie sal in die toekoms 'n groot invloed op die regsberoep hê.
"Ons sal voorbereid moet wees om die nuwe uitdagings wat kubermisdaad vir ons inhou, te hanteer," sê hy.
Hy het aan die studente gesê oudhoofregter Pius Langa het op sy dag self die aanklaerskursus bygewoon.
"Wie weet, dalk is hier onder julle 'n toekomstige hoofregter, 'n provinsiale regter-president of 'n direkteur-generaal."
Adv. Shamila Batohi, nasionale direkteur van openbare vervolging (NDOV), het vroeg in haar loopbaan ook die aanklaerskursus bygewoon. Sy het ook die studente toegespreek.
Lamola sê sy departement help die NVG waar moontlik, maar geld is 'n probleem weens onder meer staatskaping.
"Dit is nie 'n kwessie dat die nasionale tesourie nie meer geld beskikbaar wil stel nie. Daar is net eenvoudig nie geld nie."
Die minister het ook hulde gebring aan dr. Silas Ramaite SC, 'n adjunkdirekteur van nasionale vervolging wat aan die einde van Augustus met vervroegde pensioen aftree ná 'n loopbaan van 37 jaar by die NVG.
Lamola het Ramaite geloof vir die rol wat hy by die NVG gespeel het as waarnemende NDOV nadat adv. Shaun Abrahams, die vorige NDOV, deur die konstitusionele hof die trekpas gegee is,
"Hy het die NVG met eer gedien en ek bedank hom namens die president, die regering en die mense van Suid-Afrika vir sy diens.